b'\n_START_ARTICLE_\nFruktoosi-1,6-bisfosfaatti\n_START_SECTION_\nGlykolyysi\n_START_PARAGRAPH_\nGlykolyysiss\xc3\xa4 fruktoosi-1,6-bisfosfaattia muodostuu, kun fosfofruktokinaasi-1-entsyymi liitt\xc3\xa4\xc3\xa4 fosfaattiryhm\xc3\xa4n fruktoosi-6-fosfaatille. Glykolyysin seuraavassa vaiheessa yhdiste reagoi edelleen ja hajoaa aldolaasi A:n katalysoimana kahdeksi kolme hiiliatomia sis\xc3\xa4lt\xc3\xa4v\xc3\xa4ksi yhdisteeksi glyseraldehydi-3-fosfaatiksi ja dihydroksiasetonifosfaatiksi ja t\xc3\xa4m\xc3\xa4 on tasapainoreaktio. Fruktoosi-1,6-bisfosfaatti toimii my\xc3\xb6s glykolyysin viimeisess\xc3\xa4 vaiheessa aktivaattorina pyruvaattikinaasille, joka katalysoi fosfoenolipyruvaatin muuntumista pyruvaatiksi.\n_START_SECTION_\nGlukoneogeneesi ja fotosynteesi\n_START_PARAGRAPH_\nGlukoneogeneesiss\xc3\xa4 maksassa aldolaasi A katalysoi fruktoosi-1,6-bisfosfaatin muodostumista glyseraldehydi-3-fosfaatista ja dihydroksiasetonifosfaatista. Yhdiste hydrolysoituu seuraavassa vaiheessa fruktoosi-1,6-bisfosfataasientsyymin katalysoimana muodostaen fruktoosi-6-fosfaattia ja fosfaatti-ionin._NEWLINE_Fotosynteesin yhteydess\xc3\xa4 kasvisolujen sytosolissa fruktoosi-1,6-bisfosfaatista muodostuu fruktoosi-1,6-bisfosfataasin vaikutuksesta fruktoosi-6-fosfaattia. T\xc3\xa4st\xc3\xa4 kasvit muokkaavat edelleen glukoosia sakkaroosisynteesiin.'